CELEX: 62018CN0008
Language: et
Date: 2018-01-03 00:00:00
Title: Kohtuasi C-8/18: Eelotsusetaotlus, mille on esitanud Vilniaus apygardos teismas (Leedu) 3. jaanuaril 2018 – TE, UD, YB ja ZC versus Luminor Bank AB

30.4.2018   
            
            
               ET
            
            
               Euroopa Liidu Teataja
            
            
               C 152/2
            
         Eelotsusetaotlus, mille on esitanud Vilniaus apygardos teismas (Leedu) 3. jaanuaril 2018 – TE, UD, YB ja ZC versus Luminor Bank AB
   (Kohtuasi C-8/18)
   (2018/C 152/03)
   Kohtumenetluse keel: leedu
   
      Eelotsusetaotluse esitanud kohus
   
   Vilniaus apygardos teismas
   
      Põhikohtuasja pooled
   
   
      Hagejad: TE, UD, YB ja ZC
   
      Kostja: Luminor Bank AB
   
      Eelotsuse küsimused
   
   
               1.
            
            
               Kas füüsilist isikut, kes enne direktiivi 2004/39/EÜ (1) artiklis 70 määratletud tähtaja saabumist 1. novembril 2007 omandas pangalt tuletisinstrumendi, kasutades selleks samalt pangalt tagatise alusel laenatud vahendeid, tuleb pidada Euroopa Liidu õiguse kohaselt tarbijaks, võttes arvesse, et direktiivi 2011/83/EL tarbija õiguste kohta (2) artikli 3 lõike 3 punktis d on sätestatud, et seda direktiivi ei kohaldata „finantsteenuste osutamiseks“ sõlmitud lepingute suhtes?
            
         
               2.
            
            
               Kas füüsilist isikut, kes enne direktiivi 2004/39/EÜ artiklis 70 määratletud tähtaja saabumist 1. novembril 2007 omandas pangalt tuletisinstrumendi, kasutades selleks samalt pangalt tagatise alusel laenatud vahendeid, tuleb pidada Euroopa Liidu õiguse kohaselt jaekliendiks ning mittekutseliseks finantsinstrumentidesse investeerijaks ja kui see on nii, siis kas käesolevas asjas on kohaldatavad sellised Euroopa Liidu õiguse sätted, mis näevad pankadele finantsinstrumendi pakkumisel ja müümisel ette tarbija teavitamise kohustused ning keelavad huvide konflikti, nagu direktiivi 2003/6 (3), direktiivi 2003/71/EÜ (4), direktiivi 2001/34/EÜ (5), määruse (EÜ) nr 809/2004 (6), teise finantsinstrumentide turgude direktiivi (7) ja muude Euroopa Liidu õigusaktide finantsteenuste tarbijate õigusi kaitsvad sätted?
            
         
               3.
            
            
               Kas Euroopa Parlamendi ja nõukogu 28. jaanuari 2003. aasta direktiivi 2003/6/EÜ siseringitehingute ja turuga manipuleerimise (turu kuritarvitamise) kohta tuleb tõlgendada nii, et kui ei avaldata teavet selle kohta, et finantsinstrumendi pakkujal ei ole luba asjaomast finantsteenust pakkuda, kui prospektis ja selle lisas ei avaldata põhiteavet ning lisaks on finantsinstrumendi pakkujal võimalik huvide konflikt, siis sellel võib finantsinstrumendiga seotud lepingute sõlmimisel olla vahetu mõju (teatavas suunas) asjaomaste finantsinstrumentide hinnale, ning teisel lepingupoolel on seega õigus nõuda nende lepingute kehtetuks tunnistamist või muutmist või tekkinud kahju hüvitamist?
            
         
      (1)  Euroopa Parlamendi ja nõukogu 21. aprilli 2004. aasta direktiiv 2004/39/EÜ finantsinstrumentide turgude kohta, millega muudetakse nõukogu direktiive 85/611/EMÜ ja 93/6/EMÜ ning Euroopa Parlamendi ja nõukogu direktiivi 2000/12/EÜ ja tunnistatakse kehtetuks nõukogu direktiiv 93/22/EMÜ (ELT 2004, L 145, lk 1; ELT eriväljaanne 06/07, lk 263).
   
      (2)  Euroopa Parlamendi ja nõukogu 25. oktoobri 2011. aasta direktiiv 2011/83/EL tarbija õiguste kohta, millega muudetakse nõukogu direktiivi 93/13/EMÜ ning Euroopa Parlamendi ja nõukogu direktiivi 1999/44/EÜ ja millega tunnistatakse kehtetuks nõukogu direktiiv 85/577/EMÜ ning Euroopa Parlamendi ja nõukogu direktiiv 97/7/EÜ (ELT 2011, L 304, lk 64).
   
      (3)  Euroopa Parlamendi ja nõukogu 28. jaanuari 2003. aasta direktiiv 2003/6/EÜ siseringitehingute ja turuga manipuleerimise (turu kuritarvitamise) kohta (ELT 2003, L 96, lk 16; ELT eriväljaanne 06/04, lk 367).
   
      (4)  Euroopa Parlamendi ja nõukogu 4. novembri 2003. aasta direktiiv 2003/71/EÜ väärtpaberite üldsusele pakkumisel või kauplemisele lubamisel avaldatava prospekti ja direktiivi 2001/34/EÜ muutmise kohta (ELT 2003, L 345, lk 64; ELT eriväljaanne 06/06, lk 356).
   
      (5)  Euroopa Parlamendi ja nõukogu 28. mai 2001. aasta direktiiv 2001/34/EÜ, mis käsitleb väärtpaberite ametlikku noteerimist väärtpaberibörsil ja nende väärtpaberite kohta avaldatavat teavet (EÜT 2001, L 184, lk 1; ELT eriväljaanne 06/04, lk 24).
   
      (6)  Komisjoni 29. aprilli 2004. aasta määrus (EÜ) nr 809/2004, millega rakendatakse Euroopa Parlamendi ja nõukogu direktiivi 2003/71/EÜ, mis puudutab prospektides sisalduvat informatsiooni nagu ka selliste prospektide formaati, andmete esitamist viidetena ja selliste prospektide avaldamist ning reklaamide levitamist (ELT 2004, L 149, lk 1; ELT eriväljaanne 06/07, lk 307).
   
      (7)  Euroopa Parlamendi ja nõukogu 15. mai 2014. aasta direktiiv 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL (ELT 2014, L 173, lk 349).